次友石臺詩韵
作者：劉子翬
朝代：宋

paragraphs: 清湖嵇玉山，縹緲飛雙屐。
泠風隨處流，三伏無赫赫。
未成玄圃遊，聊醉端州宅。
憶昨陪初筵，杯摇劍峰脊。
杉篁漏疏櫺，雲氣縈長帟。
主人意彌厚，不吝園蔬摘。
我亦洞幽懷，涸此一泓碧。
至歡召融融，叢慮消剌剌。
聽君誦九流，浩若崑崙擘。
摩天俊鳶飛，響澗驚魚擲。
分携今幾時，浮埃翳瑶席。
有如爛柯翁，萬古逢一奕。
醉鄉梯磴坐，坐覺乾坤窄。
茲行不果從，兀兀恨滋劇。
未應柳源近，終作桃源隔。
留詩友石臺，光動嶙峋石。
正令謫仙來，著語無以易。
强吟意悠哉，追風了無迹。